Et af verdens største ejendoms- og investeringsfirmaer har købt den grønne bankbygning i midtbyen og dermed erhvervet det mest markante byggeri, der er placeret i den nye Thrigesgade-bydel.

Det er Standard Life Investments, der bruger omkring 160 mio. kr. på at bringe liv i og omkring den tidligere bankbygning på Fisketorvet. I stueplan bliver flere tusind kvadratmeter bygget om til dagligvarebutik, og ved siden af huset bliver der plads til at opføre en bygning i tre etager med lejligheder.

Begge dele vil være med til at give området et boost. Lejemålene højere oppe i huset vil stadig være til forskellige liberale erhverv - fortrinsvis forskellige speciallæger.

Læs mere Sjælden mulighed: Odense-højhus sættes til salg



Det nye formål i stueplan, 1. sal og tilbygningen ud mod Dansestræde kræver en anden lokalplan, der dog nærmest ses som en justering af den nuværende.

- Jeg ser det som en tydelig blåstempling af, at Odense er et godt sted at gøre forretning. Der er ingen tvivl om, at vores investor har store forventninger til Odenses fremtidige udvikling, siger rådmand Jane Jegind (V) fra By- og Kulturforvaltningen.

Bankhøjhuset er centralt placeret i den nye bydel, og den vil nyde godt af at være placeret lige ved letbanen, som får stoppested ved Fisketorvet.

- Odense er i gang med en spændende forvandling, og vi ser en bred politisk opbakning til udviklingen i byen. Det har været medvirkende til vores investering, siger Jesper Damborg fra Capital Investment, som repræsenterer den nye ejer.

Standard Life Investment er aktiv på flere kontinenter. Asien, Australien, Amerika og i de fleste europæiske lande.